Dlamini-Zuma klaar met AUNkosazana Dlamini-Zuma. Foto: GovernmentZA/Flickr Suid-Afrika se Nkosazana Dlamini-Zuma het glo nie aansoek gedoen om ŉ tweede termyn te dien as die voorsitter van die Afrika-Unie nie. Jacob Enoh Eben, Dlamini-Zuma se woordvoerder by die Afrika-Unie (AU), het bevestig die spertyd vir aansoeke het Donderdag gesluit en sy het nie aansoek gedoen nie. Sy sal vermoedelik in Julie terugkeer na Suid-Afrika, wanneer haar eerste termyn eindig. Vroeër is berig Dlamini-Zuma sal waarskynlik uittree omdat daar geen waarborg is dat sy weer verkies sal word nie en omdat sy politieke ambisies in Suid-Afrika het. Dit verwys na die vermoede wat al lankal die rondte doen dat Dlamini-Zuma haarself as kandidaat beskikbaar gaan stel om pres. Jacob Zuma, haar voormalige man, as president van die ANC op te volg tydens die party se volgende konferensie in 2017 en as president in 2019. Daar word bespiegel sy sal opgevolg word deur die Algeriese minister van buitelandse sake, Ramtane Lamamra, ŉ voormalige AU vrede- en veiligheidskommissaris.